text: To mænd er fængslet i narkosag
  10 august 2017 kl. 14.21
  To fængslet i stor narkosag. Dermed sidder ti personer - herunder fire fra Black Army - fængslet i sagen.
  To mænd på 19 og 39 år, der er sigtet for omfattende narkohandel, er torsdag blevet varetægtsfængslet til den 23. august.
  Mændene, der kommer fra Vejen og Grindsted, blev anholdt onsdag af Særlig Efterforskning Vest (SEV), der er politiets særlige enhed mod organiseret kriminalitet.
  Anholdelserne og fængslingerne sker i forlængelse af en større aktion, som SEV gennemførte i Herning og Vejle den 27. juni.
  Her blev otte personer i alderen 19-49 år anholdt, og dagen efter blev de varetægtsfængslet. Fire af dem har tilknytning til banden Black Army.
  I forbindelse med aktionen den 27. juni blev 16 adresser ransaget, men politiet oplyste dengang, at man ikke fandt noget af interesse ved ransagningerne.
  Alle grundlovsforhør i sagen er foregået for lukkede døre, så det er uvist, hvad de sigtede forklarede. Politiet vil heller ikke sige, hvor meget narkotika de er sigtet for at have solgt eller i hvor lang en periode.
  